**Ministru kabineta noteikumu projekta “Grozījumi Ministru kabineta 2004. gada 24.augusta noteikumos Nr. 740 “Noteikumi par stipendijām”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Grozījumi Ministru kabineta 2004.gada 24.augusta noteikumos Nr.740 “Noteikumi par stipendijām”” (turpmāk – noteikumu projekts) izstrādāts, lai  nodrošinātu vienlīdzības principu un paredzētu skaidru stipendijas piešķiršanas kārtību, tādējādi nodrošinot, ka visas profesionālās izglītības iestādes piemēro vienotus pamatkritērijus stipendiju piešķiršanai un to apmēra noteikšanai.  Noteikumu projekts stāsies spēkā 2021.gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts pēc Izglītības un zinātnes ministrijas (turpmāk – ministrija) iniciatīvas un ņemot vērā Valsts kontroles ieteikumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Stipendiju piešķiršanas kārtību un tās apmēru nosaka Ministru kabineta 2004.gada 24.augusta noteikumi Nr.740 “Noteikumi par stipendijām” (turpmāk – noteikumi Nr.740), kas ir izdoti, pamatojoties uz Augstskolu likuma 52.panta trešo daļu un Izglītības likuma 14.panta 23.punktu.  Noteikumu Nr.740 20.punkts nosaka, ka izglītojamais, kurš profesionālās izglītības iestādē klātienē apgūst profesionālās pamatizglītības, arodizglītības vai profesionālās vidējās izglītības programmu (izglītības programmas īstenošanas ilgums ir vismaz viens gads), no stipendiju fonda var saņemt ikmēneša stipendiju.  Noteikumu Nr.740 21.punktā ir paredzēts, ka profesionālās izglītības iestādes stipendiju fondu izveido, paredzot katram izglītojamam vidēji ne mazāk kā 14,23 *euro* mēnesī.  Noteikumu Nr.740 22.punktā ir noteikts, ka izglītojamam minimālo ikmēneša stipendiju nosaka 10 *euro* apmērā.  Saskaņā ar noteikumu Nr.740 24.punktu izglītojamam noteiktajos gadījumos var piešķirt vienreizēju stipendiju un paaugstinātu stipendiju. Noteikumu Nr.740 25.punkts nosaka, ka vienreizējās stipendijas un paaugstinātās ikmēneša stipendijas apmērs nepārsniedz 150 *euro*.  Izglītojamā stipendijas apmērs ir atkarīgs no mācību rezultātiem, līdz ar to par noteiktiem mācību rezultātiem un aktivitāti profesionālās izglītības iestādes sabiedriskajā dzīvē jauniešiem ir iespēja saņemt paaugstinātu ikmēneša stipendiju. Ministru kabineta 2000.gada 27.jūnija noteikumu Nr.211 “Noteikumi par valsts profesionālās vidējās izglītības standartu un valsts arodizglītības standartu” (turpmāk – Noteikumi Nr.211) 12.punktā noteikts, ka izglītojamā mācību sasniegumus vērtē salīdzinājumā ar plānotajiem rezultātiem, raksturojot mācību priekšmeta un moduļa vai programmas daļas apguves līmeni (zems, vidējs, optimāls, augsts), un tie tiek vērtēti skalā – “ieskaitīts” vai “neieskaitīts” vai ar atzīmi 10 ballu vērtējuma skalā.  Vienlaikus minēto noteikumu Nr.740 27.punktā ir noteikts, ka profesionālās izglītības iestāde apstiprina stipendiju piešķiršanas nolikumu un izveido stipendiju piešķiršanas komisiju. Komisijas sastāvā iekļauj profesionālās izglītības iestādes administrācijas, pedagoģiskā personāla un klātienē izglītojamo pašpārvaldes pārstāvjus. Profesionālās izglītības iestāde stipendijas piešķir un izmaksā saskaņā ar profesionālās izglītības iestādes vadītāja vai viņa pilnvarotas amatpersonas lēmumu.  Attiecībā uz pašreiz spēkā esošo stipendiju piešķiršanas kārtību un kritērijiem konstatēts, ka tas ir pārāk vispārīgs, kas savukārt pieļauj iespēju dažādās profesionālās izglītības iestādēs noteikt atšķirīgus kritērijus stipendijas apmēra noteikšanai un tās piešķiršanai.  Noteikumi Nr.740 paredz, ka izglītojamie “var saņemt” stipendijas, taču skaidri nenosaka stipendiju nepiešķiršanas gadījumus. Līdz ar to arī tie izglītojamie, kuri neapmeklē profesionālās izglītības iestādi vai ir nesekmīgi, minimālo stipendiju turpina saņemt. Tādējādi faktiski netiek sasniegts mērķis motivēt izglītojamo un nodrošināt, ka tiek iegūta atbilstoša profesionālā izglītība.  Uz atsevišķām minētajām neprecizitātēm ir norādījusi arī Valsts kontrole savā 2019.gada 8.aprīļa revīzijas ziņojumā „Kas ietekmē profesionālās izglītības iestāžu izglītojamo stipendijas apmēru?”[[1]](#footnote-1).  Turklāt minimālās stipendijas apmērs profesionālās izglītības iestāžu izglītojamiem nav pārskatīts kopš 2006.gada 4.aprīļa.  Papildus minētajam arī konstatēts, ka noteikumos Nr.740 ietvertais regulējums 23.1.apakšpunktā, kas paredz paaugstinātas stipendijas piešķiršanu bārenim vai bez vecāku gādības palikušam bērnam, kurš nav nodots audzināšanā bērnu aprūpes un audzināšanas iestādē, audžuģimenē vai aizbildņa ģimenē, ir neatbilstošs bērnu tiesību jautājumus regulējošiem normatīvajiem aktiem. Proti, atbilstoši Bērnu tiesību aizsardzības likumā noteiktajam nav bāreņu vai bez vecāku gādības palikušu bērnu, kuri nav nodoti audzināšanā bērnu aprūpes un audzināšanas iestādē, audžuģimenē vai aizbildņa ģimenē. Līdz ar to faktiski šāds regulējums Noteikumos Nr.740 nav nepieciešams.  Lai nodrošinātu vienotu prasību ievērošanu, piešķirot izglītojamajiem stipendijas ministrijas padotībā esošajās profesionālās izglītības iestādēs, ar ministrijas 2019.gada 1.aprīļa rīkojumu Nr.1-2e/19/99 “Par Stipendiju piešķiršanas nolikuma parauga apstiprināšanu” ir apstiprināts stipendiju piešķiršanas nolikuma paraugs, kas ir saistošs ministrijas padotībā esošajām profesionālās izglītības iestādēm.  Tomēr nepieciešams nodrošināt, lai visās profesionālās izglītības iestādēs būtu vienota kārtība un kritēriji stipendiju piešķiršanai, līdz ar to minētie jautājumi regulējami ar ārējo normatīvo aktu.  Ievērojot minēto, ir sagatavots noteikumu projekts, kas paredz precizēt stipendiju piešķiršanas kritērijus, stipendijas piešķiršanas mērķi un stipendiju piešķiršanas kārtību, stipendijas apmēru.  Noteikumu projektā ietvertā tiesiskā regulējuma mērķis ir sekmēt izglītojamo motivāciju paaugstināt mācību sasniegumus, aktīvi piedalīties profesionālās izglītības iestādes sabiedriskajā dzīvē, kā arī veicināt izglītojamo intelektuālo spēju attīstību un izglītības pieejamību, kas sekmē kvalitatīvāk apgūt izvēlēto profesionālās izglītības programmu un izvēlēto profesiju tautsaimniecības attīstībai svarīgās nozarēs (tai skaitā nozarēs, kurās sagaidāma lielākā darbaspēka nepietiekamība).  Tādejādi noteikumu projekts nosaka konkrētus gadījumus, kad izglītojamais saņem un nesaņem minimālo stipendiju. Paredzēts, ka minimālo ikmēneša stipendiju izglītojamam nosaka jebkuros no noteikumu projektā minētajos gadījumos, t.sk., kad izglītojamais kādā mācību priekšmetā, modulī vai praksē vidējā mēneša, semestra vai galīgajā vērtējumā ir saņēmis vērtējumu zemāku par “gandrīz viduvēji”, „neieskaitīts” vai kādu iemeslu dēļ nav spējis saņemt vērtējumu. Šāda situācija var veidoties, ja izglītojamā iepriekš iegūtās izglītības, proti, zināšanu un prasmju līmenis ir zems un pašlaik izglītojamais netiek līdzi mācību prasībām vai arī situāciju ietekmē neattaisnoti mācību stundu kavējumi. Strādājot ar izglītojamo, pedagogam ir iespējas ar laiku mazināt kavējumu apjomu un motivēt izglītojamo uzlabot mācību rezultātus, tādējādi nodrošinot, ka izglītojamais turpina mācības.  Atbilstoši noteikumu projektā paredzētajam izglītojamam minimālo ikmēneša stipendiju nepiešķir, ja izglītojamais neattaisnojošu iemeslu dēļ profesionālās izglītības iestādē vai praksē nav apmeklējis vairāk par 40 mācību stundām mēnesī. Tas atbilst vienai profesionālās izglītības programmas maksimālai mācību slodzei un kontaktstundu sadalījumam nedēļā. Minētā norma ļaus izslēgt situāciju, kad izglītojamais nemācās un neapmeklē mācību stundas profesionālās izglītības iestādē, bet saņem minimālo ikmēneša stipendiju.  Noteikumu projekts precizē normas, nosakot, ka paaugstinātu stipendiju piešķir izglītojamam, ja izglītojamais mācību priekšmetos, moduļos vai praksē mēneša vidējā, semestra vai galīgajā vērtējumā ir saņēmis vērtējumus “gandrīz viduvēji” un augstākus par “gandrīz viduvēji” (proti, sākot ar mācību priekšmeta un moduļa vai programmas daļas vidēju apguves līmeni saskaņā ar Noteikumos Nr.211 12.punktā noteikto, tādējādi nodrošinot profesionālās izglītības pieejamību, vispārizglītojošo mācību priekšmetu apguvi atbilstoši izglītojamo iepriekšējo zināšanu un prasmju līmenim, t.sk. izglītojamiem ar speciālām vajadzībām vai kuriem ir mācīšanās traucējumi) vai mācību priekšmetos, modulī vai praksē mēneša vidējā, semestra vai galīgajā vērtējumā ir saņēmis vērtējumus “gandrīz viduvēji” un augstākus par “gandrīz viduvēji” un ir aktīvs profesionālās izglītības iestādes sabiedriskajā dzīvē atbilstoši profesionālās izglītības iestādes stipendiju piešķiršanas nolikumā noteiktajiem kritērijiem, un viņam nav izteikts profesionālās izglītības iestādes vadītāja rakstisks brīdinājums vai rājiens par iekšējās kārtības noteikumu pārkāpumiem. Jāņem vērā, ka, iestājoties profesionālās izglītības iestādē, vidējais izglītojamo iepriekš iegūtās izglītības, zināšanu un prasmju līmenis pēc pamatizglītības iegūšanas ir zems, par ko liecina 1.kursa izglītojamo diagnosticējošo darbu rezultāti vispārējās izglītības mācību priekšmetos.  Noteikumu projektā noteiktās normas nesamazinās izglītības kvalitāti. Ja izglītojamo mācību rezultāti profesionālās izglītības iestādē ir augsti, tā stipendiju piešķiršanas nolikumā, kurā nosaka stipendiju piešķiršanas kritērijus atbilstoši izglītojamā mācību rezultātiem, var noteikt paaugstinātu stipendijas apmēru atbilstoši iestādes izglītojamo mācību sasniegumiem.  Noteikumu projekta 231.punkts paredz, ka, atbilstoši noteikumu Nr.740 20.punktā noteiktajam, paaugstinātu ikmēneša stipendiju, sākot ar otro mācību mēnesi, var saņemt pirmā kursa izglītojamie, vēlāk ieskaitītie izglītojamie un mācības atsākušie izglītojamie, kad ir iespējams iegūt un novērtēt izglītojamā pirmā mācību mēneša mācību rezultātus. Šāds kritērijs noteikts, ņemot vērā, ka izglītojamie, piemēram, uzsākot mācības profesionālā izglītības iestādē septembrī, vēl nav uzrādījuši mācību rezultātus un ir gadījumi, kad tās tiek pārtrauktas, izvēlēta cita izglītības iestāde vai cita profesija.  Jāņem vērā, ka stipendijas apmēru nosaka ik mēnesi, pārskatot iepriekšējā mēneša, semestra vai galīgā vērtējuma vidējos mācību rezultātus.  Gan starptautiskie, gan nacionālie izglītības pētījumi (OESD[[2]](#footnote-2) (Ekonomiskās sadarbības un attīstības organizācija)[[3]](#footnote-3); OESD PISA (Starptautiskās skolēnu novērtēšanas programma); Latvijas komentāri par PISA 2015 rezultātiem (LU profesora A. Kangro prezentācija 12.05.2017.)[[4]](#footnote-4)) liecina, ka daļa no profesionālās izglītības iestāžu izglītojamajiem ir no sociāli nelabvēlīgām ģimenēm (zems sociāli ekonomiskais stāvoklis), ar zemiem mācību sasniegumiem (kas attiecīgi neļauj mācīties vidusskolā). Šajā gadījumā stipendija pilda ne tikai mācīties motivējošo funkciju, bet bieži vien ir sociālā atbalsta mehānisms, lai izglītojamais mācītos un iegūtu profesiju (ievērojot valsts pienākumu atbalstīt mazaizsargāto grupu iekļaušanos izglītībā, kas ir arī viens no Eiropas kvalitātes nodrošināšanas ietvarstruktūras (EQAVET (*European Quality Assurance Reference Framework*)) indikatoriem. Stipendijas sasaiste ar sekmēm (izglītojamais, kas uzrādījis pozitīvus vērtējumus - gandrīz viduvēji līdz izcili), var kļūt par mazaizsargāto grupu izslēdzošo faktoru no izglītības, kas kopumā var negatīvi ietekmēt ne vien izglītības nozari, bet visu tautsaimniecību.  Noteikumu projekts paredz paaugstināt minimālo ikmēneša stipendiju no 10 *euro* uz 15 *euro* apmērā, kas ir saistīts ar minimālās ikmēneša stipendijas noteikto apmēru iepriekš īstenotā Eiropas Sociālā fonda projekta „Sākotnējās profesionālās izglītības pievilcības veicināšana” ietvaros, kur zemākais piešķiramās mērķstipendijas apmērs vienam profesionālās izglītības iestādes pirmā kursa izglītojamam tika noteikts no 14,23 *euro* mēnesī.  Palielinot minimālās ikmēneša stipendijas apmēru tiek ņemts arī vērā, ka saskaņā ar Ministru kabineta noteikumu Nr.1517 “Noteikumi par ģimenes valsts pabalstu un piemaksām pie ģimenes valsts pabalsta” (grozīti 2017. gada 19. decembrī) 7. un 7.1 punktu pabalsta apmērs par pirmo bērnu ģimenē ir 11,38 *euro* mēnesī un par otro bērnu pabalsta apmērs ir divas reizes lielāks nekā par pirmo bērnu ģimenē. Tādējādi vidēji tiek pielīdzināts minimālās ikmēneša stipendijas apmērs.  Lai celtu profesionālās izglītības pievilcību profesiju izvēlē, izglītojamos motivētu sekmīgi apgūt izvēlēto profesiju un uzlabotu profesionālās izglītības konkurētspēju, paaugstinātu izglītojamo mācību rezultātus un zināšanu līmeni, kā arī motivētu izglītojamos aktīvi piedalīties profesionālās izglītības iestādes sabiedriskajā dzīvē, kas motivētu kvalitatīvāk apgūt izvēlēto profesionālās izglītības programmu, būtiski nodrošināt finanšu resursu pieejamību profesionālās izglītības iestāžu izglītojamajiem.  Šādu nosacījumu un kritēriju iekļaušana nodrošinās ne tikai dažādu grupu iekļaušanos izglītībā, mērķtiecīgu izglītojamo atbalstu, bet arī ļauj, ņemot vērā izglītojamo vajadzības, veidot mērķtiecīgu atbalstu un izmantot stipendiju kā vienu no šī atbalsta instrumentiem, neizslēdzot izglītojamo no izglītības sistēmas, bet ļaujot motivēti uzlabot mācību rezultātus, lai saņemtu paaugstinātu stipendiju un iegūtu profesionālo kvalifikāciju, t.sk. apgūstot modulārās profesionālās izglītības programmas moduli vai iegūstot zemāka līmeņa profesionālo kvalifikāciju.  Noteikumu projekts paredz izteikt jaunā redakcijā noteikumu Nr.740 23.punktu, atbilstoši kam tiek noteikts, ka nepilngadīgajiem bāreņiem un bez vecāku gādības palikušajiem nepilngadīgajiem stipendijas tiek piešķirtas tādā pašā kārtībā un pēc tādiem pašiem nosacījumiem kā pārējiem izglītojamajiem, proti, atbilstoši mācību sasniegumiem un aktivitātei sabiedriskajā dzīvē tiek noteikta vai nu minimālā stipendija vai paaugstināta stipendija. Uz šiem izglītojamajiem tiek attiecināta arī norma par gadījumiem, kad stipendiju nemaksā.  Minētais pamatojams ar to, ka šo grupu izglītojamiem saskaņā ar Valsts sociālo pabalstu likumā noteikto no 2018.gada 1.janvāra ģimenes valsts pabalstu maksā līdz bērna 20 gadu vecuma sasniegšanai, kamēr mācās vispārējās izglītības vai profesionālās izglītības iestādē un nav stājies laulībā. Tāpat pabalstu maksā arī par bērnu, kas atbilstoši valsts vai pašvaldību finansēto vietu skaitam uzņemts profesionālās izglītības programmās un saņem stipendiju.  Savukārt attiecībā uz pilngadīgu, bez vecāku gādības palikušu izglītojamo vai bāreni, tiek noteikts, ka tam paaugstinātu stipendiju nosaka, kad tas uzrādījis vērtējumus gandrīz viduvēji līdz izcili un tam par iekšējās kārtības noteikumu pārkāpumiem nav izteikts profesionālās izglītības iestādes vadītāja rakstisks brīdinājums vai rājiens. Noteikumu projekts paredz, ka pilngadīgiem, bez vecāku gādības palikušiem izglītojamajiem vai bāreņiem piešķir paaugstinātu stipendiju no pirmā mācību mēneša divu minimālo stipendiju apmērā, par turpmāko periodu paredzot saņemt lielāku paaugstinātu stipendiju atbilstoši uzrādītajiem sekmju rezultātiem un ja tam par iekšējās kārtības noteikumu pārkāpumiem nav izteikts profesionālās izglītības iestādes vadītāja rakstisks brīdinājums vai rājiens.  Pilngadību sasniegušajiem bāreņiem aizbildnis vai audžuģimene ir tiesīga vairs nesniegt finansiālu vai jebkāda cita veida atbalstu, neskatoties uz to, ka viņš turpina mācības, līdz ar to pastāv risks, ka viņiem var rasties nepieciešamība uzsākt darba attiecības, lai nodrošinātu savas pamatvajadzības, neturpinot apgūt izglītību.  Ņemot vērā minēto, būtiski sniegt finansiālu atbalstu ārpusģimenes aprūpē esošajam jaunietim (proti, pēc pilngadības sasniegšanas), lai tādējādi ļautu viņam pilnvērtīgi izglītoties, izslēdzot nepieciešamību atrasties darba tiesiskajās attiecībās, lai nodrošinātu sev iztiku.  Ievērojot iepriekš minēto, kā arī nepieciešamību nodrošināt, ka no izglītības netiek izslēgtas noteiktas izglītojamo grupas (izglītojamie no trūcīgas ģimenes, krīzes situācijā nonākuši izglītojamie (atbilstoši Sociālo pakalpojumu un sociālās palīdzības likumam tā ir situācija, kurā ģimene (persona) katastrofas vai citu no ģimenes (personas) gribas neatkarīgu apstākļu dēļ pati saviem spēkiem nespēj nodrošināt savas pamatvajadzības un tai ir nepieciešama psihosociāla vai materiāla palīdzība), papildus noteikumu projekts arī paredz iespēju piešķirt vienreizēju stipendiju sekmīgam izglītojamam profesionālās izglītības iegūšanai nepieciešamo izdevumu, par kuriem nav paredzēts pabalsts saskaņā ar Sociālo pakalpojumu un sociālās palīdzības likumā noteikto, segšanai. Lai saņemtu šādu stipendiju, izglītojamajam vai viņa likumiskajam pārstāvim būs jāiesniedz iesniegums, kurā pamatojama šādas stipendijas nepieciešamība. Tie varētu būt izdevumi, kas saistīti, piemēram, ar sporta inventāra iegādi, mūzikas instrumenta vai mākslas nodarbību piederumu iegādi, mācību ekskursiju izmaksu segšanai, nokļūšanai uz un no izglītības iestādes utml.  Noteikumu projekts noteikumu Nr.740 tekstā precizē jēdzienu “izglītojamais no trūcīgas ģimenes”, kas var tikt izprasts plašāk nekā tikai trūcīgas ģimenes (personas) statuss (saskaņā ar 2010.gada 30.marta Ministru kabineta noteikumiem Nr.299 “Noteikumi par ģimenes vai atsevišķi dzīvojošas personas atzīšanu par trūcīgu”), līdz ar to ir būtiski nodrošināt normas nepārprotamību.  Noteikumu Nr.740 25.punktā ietvertais regulējums paredz, ka vienreizējās stipendijas un paaugstinātās ikmēneša stipendijas apmērs nepārsniedz 150 euro, kas ir vispārīgs un pieļauj iespēju to interpretēt dažādi. Ņemot vērā minēto, kā arī iepriekš minēto par nepieciešamību atbalstīt izglītojamos no sociālā atstumtības riska grupām, noteikumu projekts paredz precizēt, ka gan vienreizējās stipendijas apmērs, gan paaugstinātās ikmēneša stipendijas apmērs katrai no tām nepārsniedz 150 euro.  Lai nodrošinātu likumā “Konvencija par personu ar invaliditāti tiesībām” lietoto terminoloģiju, pamatojoties uz Apvienoto Nāciju Organizācijas Konvencijas par personu ar invaliditāti tiesībām un Invaliditātes likumu attiecībā uz personu, kurai ir noteikta invaliditāte, noteikumu Nr.740 tekstā aizstāts jēdziens “invalīds” ar jēdzienu “persona ar invaliditāti”, kas norāda uz personai piemītošiem funkcionāliem ierobežojumiem un neapzīmē personu kā nespējīgu, vienlaicīgi nenoniecinot personas spējas līdzdarboties sabiedriskajos procesos.  Saskaņā ar spēkā esošajiem normatīvajiem aktiem finansējums izglītojamo stipendijām tiek paredzēts to nozaru ministriju un pašvaldību budžetos, kuru padotībā ir profesionālās izglītības iestādes.  Noteikumu Nr.740 2.punkts nosaka, ka 1.2.apakšpunktā minētais izglītojamais stipendiju saņem no izglītības iestādes stipendiju fonda, kuru izveido no valsts budžeta līdzekļiem - no dotācijas no vispārējiem ieņēmumiem, savukārt šo noteikumu Nr.740 1.3.apakšpunktā minētais izglītojamais stipendiju saņem no izglītības iestādes stipendiju fonda, kuru izveido no pašvaldības budžeta līdzekļiem.  Noteikumu projektā saskaņā ar panākto vienošanos ar nozaru ministrijām un pašvaldībām, noteikts, ka profesionālās izglītības iestādes stipendiju fondu izveido, paredzot katram izglītojamam vidēji ne mazāk kā 20 *euro* (Noteikumos Nr.740 - 14,23 *euro*) mēnesī. Jau pašlaik neviena no nozaru ministrijām profesionālās izglītības stipendiju fondu izveidošanai nepiešķir mazāk par 20 *euro* katram izglītojamam vidēji mēnesī, un tas neradīs ietekmi uz valsts budžetu.  Pašvaldību savstarpējo norēķinu kārtību nosaka Ministru kabineta 2016.gada 28.jūnija noteikumi Nr. 418 “Kārtība, kādā veicami pašvaldību savstarpējie norēķini par izglītības iestāžu sniegtajiem pakalpojumiem”, kuru 3.punkts paredz, ka pašvaldības pēc vienošanās var slēgt līgumus par pašvaldību savstarpējiem norēķiniem par interešu izglītības, profesionālās izglītības un profesionālās ievirzes izglītības iestāžu sniegtajiem pakalpojumiem. Lai novērstu situāciju, ka pašvaldība profesionālās izglītības iestādes audzēknim, kura dzīvesvieta ir deklarēta citā pašvaldībā, varētu stipendiju nemaksāt, nepieciešams paredzēt pašvaldību savstarpējo norēķinu kārtību attiecībā uz stipendijām, ko maksā pašvaldība profesionālās izglītības iestādes izglītojamiem. |
| 3. | Projekta izstrādē iesaistītās institūcijas un publiskas personas kapitālsabiedrības | Ministrija. |
| 4. | Cita informācija | Valsts kontroles 2019.gada 8.aprīļa revīzijas ziņojums „Kas ietekmē profesionālās izglītības iestāžu izglītojamo stipendijas apmēru?”. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz augstākās izglītības programmās studējošiem un uz profesionālās izglītības iestāžu izglītojamiem un viņu vecākiem (personām, kas realizē aizgādību), kā arī uz profesionālās izglītības iestāžu personālu. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu nekar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikuma projekta izstrādes ietvaros notikušas konsultācijas un tikšanās ar Kultūras ministriju un Labklājības ministriju, sniegts Kultūras ministrijas, Labklājības ministrijas un Veselības ministrijas viedoklis, lūgts sniegt viedokli, norādot iebildumus un priekšlikumus, Latvijas Pašvaldību savienībai un Zemkopības ministrijai. 2020.gada 23.janvārī profesionālās izglītības iestāžu direktoru seminārā tika pārrunāta noteikumu grozījumu būtība un iespējamā redakcija. Ministrijas tīmekļvietnē sadaļā “Sabiedrības līdzdalība” 2020. gada 20.janvārī publicēts paziņojums par sabiedrības līdzdalības iespējām, aicinot sniegt priekšlikumus par noteikumu projektu. |
| 2. | Sabiedrības līdzdalība projekta izstrādē | Sabiedrības pārstāvji varēja iepazīties ar ministrijas mājaslapā (<https://izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti/3866-noteikumi-par-stipendijam-2>) ievietoto noteikumu projektu, kā arī izteikt par to viedokli no 2020. gada 20.janvāra līdz 2020.gada 3.februārim. Priekšlikumi vai iebildumi netika saņemti. |
| 3. | Sabiedrības līdzdalības rezultāti | Pēc noteikumu projekta ievietošanas apspriešanai ministrijas tīmekļa vietnē priekšlikumi vai iebildumi netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildē būs iesaistītas profesionālās izglītības iestādes, nozaru ministrijas, pašvaldības. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projektam nav ietekmes uz valsts pārvaldes funkcijām un institucionālo struktūru.  Jaunas institūcijas netiek veidotas.  Esošās institūcijas netiek likvidētas vai reorganizētas. |
| 3. | Cita informācija | Nav. |

Izglītības un zinātnes ministre Ilga Šuplinska

Vizē:

Valsts sekretāre Līga Lejiņa

I.Terinka, 67047975

Inese.Terinka@izm.gov.lv

M.Platonovs, 67507837

Maksims.Platonovs@ikvd.gov.lv

A.Imanta, 67047955

Alla.Imanta@izm.gov.lv

1. Sk. <http://www.lrvk.gov.lv/uploads/reviziju-zinojumi/2018/2.4.1-19_2018/Rev%C4%ABzijas%20zi%C5%86ojums%20-%20Kas%20ietekm%C4%93%20profesion%C4%81l%C4%81s%20izgl%C4%ABt%C4%ABbas%20iest%C4%81%C5%BEu%20izgl%C4%ABtojamo%20stipendijas%20apm%C4%93ru.pdf> [↑](#footnote-ref-1)
2. Sk. <https://www.oecd-ilibrary.org/economics/oecd-economic-surveys-latvia-2019_f8c2f493-en> [↑](#footnote-ref-2)
3. Sk. <https://www.oecd.org/latvia/oecd-economic-surveys-latvia-25222988.htm> [↑](#footnote-ref-3)
4. Sk.https://www.ipi.lu.lv/fileadmin/user\_upload/lu\_portal/projekti/ipi/Publikacijas/

   Petnieciskas\_problemas\_OECD\_PISA\_kontekstaa.pdf [↑](#footnote-ref-4)